b'\n_START_ARTICLE_\nVal\xc3\xa9ry Giscard d\xe2\x80\x99Estaing\n_START_SECTION_\nTie presidentiksi\n_START_PARAGRAPH_\nGiscard d\xe2\x80\x99Estaingen is\xc3\xa4 toimi valtion tilintarkastajana miehitetyll\xc3\xa4 Reininmaalla, joka on Ranskan valtion yksi kaikkein arvostetuimpia ja halutuimpia virkoja. Kahdeksantoistavuotiaana h\xc3\xa4n liittyi armeijaan ja ehti viel\xc3\xa4 toisen maailmansodan taisteluihin Ranskassa ja Saksassa. Ansioistaan sodassa Giscard d\xe2\x80\x99Estaignelle my\xc3\xb6nnettiin Croix de guerre, toisen maailmansodan urhoollisuusmitali Ranskassa._NEWLINE_Korkeakouluopintonsa h\xc3\xa4n suoritti teknisess\xc3\xa4 korkeakoulussa (\xc3\x89cole polytechique), jonka j\xc3\xa4lkeen h\xc3\xa4n suoritti kansallisen hallintokoulun (ENA), jonka teht\xc3\xa4v\xc3\xa4n\xc3\xa4 on kouluttaa virkamiehi\xc3\xa4 valtion hallintoon.  Hallintokoulun j\xc3\xa4lkeen h\xc3\xa4n valitsi uran valtion tilintarkastajana, joka on hallintokoulun priimusten yleisin suosikki, kun he paremmuusj\xc3\xa4rjestyksess\xc3\xa4 saavat valita avoimista viroista itselleen sopivimman._NEWLINE_Giscard d\xe2\x80\x99Estaingen eteneminen urallaan on hyv\xc3\xa4 esimerkki perinn\xc3\xb6llisest\xc3\xa4 sosiaalisesta etenemisest\xc3\xa4. Toisaalta ENA-koulun tarkoituksena on ollut t\xc3\xa4llaisen etenemisen est\xc3\xa4minen, mutta siin\xc3\xa4 ei ole onnistuttu. Giscard seurasi siis is\xc3\xa4\xc3\xa4ns\xc3\xa4 valtion tilintarkastajana. H\xc3\xa4n kuitenkin j\xc3\xa4tti virkansa tilintarkastajana 1956, kun h\xc3\xa4net valittiin kansanedustajaksi. T\xc3\xa4m\xc3\xa4n teht\xc3\xa4v\xc3\xa4n h\xc3\xa4n \xe2\x80\x9dperi\xe2\x80\x9d isois\xc3\xa4lt\xc3\xa4\xc3\xa4n, joka luopui pitk\xc3\xa4\xc3\xa4n hallussaan pit\xc3\xa4m\xc3\xa4st\xc3\xa4\xc3\xa4n paikasta._NEWLINE_Vuonna 1962 Giscard nimitettiin valtiovarainministeri\xc3\xb6n valtiosihteeriksi ja pian t\xc3\xa4m\xc3\xa4n j\xc3\xa4lkeen p\xc3\xa4\xc3\xa4ministeri Georges Pompidoun ehdotuksesta kenraali Charles de Gaulle nimitti h\xc3\xa4net valtiovarain- ja talousministeriksi. T\xc3\xa4st\xc3\xa4 teht\xc3\xa4v\xc3\xa4st\xc3\xa4 h\xc3\xa4n joutui kuitenkin luopumaan vuonna 1966 tultuaan hyvin ep\xc3\xa4suosituksi.  T\xc3\xa4m\xc3\xa4n j\xc3\xa4lkeen h\xc3\xa4n perusti oman puolueensa, joka ohjelmaksi h\xc3\xa4n julisti: \xe2\x80\x9dMe olemme enemmist\xc3\xb6lt\xc3\xa4mme keskusta- ja eurooppalainen puolue\xe2\x80\x9d. H\xc3\xa4n tukikin 1960-luvun lopulla voimakkaasti Britannian j\xc3\xa4senyytt\xc3\xa4 Euroopan yhteis\xc3\xb6ss\xc3\xa4._NEWLINE_Kenraali de Gaullen eron j\xc3\xa4lkeen h\xc3\xa4net nimitettiin uudelleen valtiovarain- ja talousministeriksi. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 Giscard d\xe2\x80\x99Estaing toimi vuosina 1969\xe2\x80\x931974.  Saaden hyv\xc3\xa4kseen Jacques Chiracin tuen valinnalleen, voitti Giscard d\xe2\x80\x99Estaing Jacques Chaban-Delmasin presidentinvaalien ensimm\xc3\xa4isell\xc3\xa4 kierroksella ja niin h\xc3\xa4nest\xc3\xa4 tuli oikeiston yhteinen ehdokas vasemmiston Fran\xc3\xa7ois Mitterrandia vastaan. H\xc3\xa4net valittiin elokuussa 1974 Ranskan tasavallan nuorimmaksi presidentiksi 48-vuotiaana.\n_START_SECTION_\nPresidenttiys\n_START_PARAGRAPH_\nTultuaan presidentiksi Giscard d\xe2\x80\x99Estaigne nimitti tukijansa Jacques Chiracin p\xc3\xa4\xc3\xa4ministeriksi, mutta erimielisyyksien t\xc3\xa4hden t\xc3\xa4m\xc3\xa4 erosi parin vuoden kuluttua. Seitsenvuotiskautensa aikana Giscard sai tehty\xc3\xa4 joitain v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 uudistuksia: keskin\xc3\xa4iseen sopimukseen perustuva avioero saatiin voimaan, ministeri Simon Veilin voimakkaasti ajama uudistettu aborttilaki toteutettiin ja t\xc3\xa4ysi-ik\xc3\xa4isyysraja laskettiin 18 vuoteen._NEWLINE_Giscard d\xe2\x80\x99Estaing on aina ollut intohimoinen yhtyneen Euroopan puolustaja. Presidenttikaudellaan h\xc3\xa4n puolusti voimakkaasti ajatusta \xe2\x80\x9dEuroopan Yhdysvalloista.\xe2\x80\x9d H\xc3\xa4n toimi aloitteentekij\xc3\xa4n\xc3\xa4 valtionp\xc3\xa4\xc3\xa4miesten s\xc3\xa4\xc3\xa4nn\xc3\xb6llisille huippukokouksille ja vahvistutti Euroopan parlamentin valtaoikeuksia, eritoten t\xc3\xa4m\xc3\xa4n budjettivaltaa. My\xc3\xb6s parlamentin valinta yleisell\xc3\xa4 ja yht\xc3\xa4l\xc3\xa4isell\xc3\xa4 \xc3\xa4\xc3\xa4nioikeudella oli h\xc3\xa4nen aloitteitaan. Talouden alueella h\xc3\xa4n sai aikaan EMU:n perustamisen, jonka teht\xc3\xa4v\xc3\xa4n\xc3\xa4 oli v\xc3\xa4hent\xc3\xa4\xc3\xa4 j\xc3\xa4senvaltioiden v\xc3\xa4lisen valuuttakaupan riskej\xc3\xa4._NEWLINE_Uudistusmielisen\xc3\xa4 Giscard d\xe2\x80\x99Estaing jatkoi muutoksiaan. H\xc3\xa4n heikensi er\xc3\xa4it\xc3\xa4 keskeisi\xc3\xa4 kansallisia symboleja: kansallislipun sinisest\xc3\xa4 tehtiin v\xc3\xa4hemm\xc3\xa4n aggressiivinen, kansallislaulua soitettiin v\xc3\xa4hemm\xc3\xa4n sotilaallisesti ja hy\xc3\xb6kk\xc3\xa4\xc3\xa4v\xc3\xa4sti, puheensa h\xc3\xa4n piti my\xc3\xb6s englanniksi. Ensimm\xc3\xa4isen\xc3\xa4 valtionp\xc3\xa4\xc3\xa4miehen\xc3\xa4 h\xc3\xa4n pukeutui virallisessa kuvassaan tavalliseen arkipukuun. My\xc3\xb6s presidentin virka-asunnon \xc3\x89lys\xc3\xa9e-palatsin tiukkaa ja monimutkaista protokollaa yksinkertaistettiin. Ranskan oloissa n\xc3\xa4m\xc3\xa4 muutokset ovat todella merkitt\xc3\xa4vi\xc3\xa4._NEWLINE_Vuoden 1981 vaaleissa vasemmiston ehdokas Fran\xc3\xa7ois Mitterrand voitti Giscard d\xe2\x80\x99Estaingin toisella vaalikierroksella, ja n\xc3\xa4in h\xc3\xa4nest\xc3\xa4 tuli el\xc3\xa4kel\xc3\xa4ispresidentti 55-vuotiaana.\n_START_SECTION_\nPresidenttiyden j\xc3\xa4lkeen\n_START_PARAGRAPH_\nEntisen\xc3\xa4 presidenttin\xc3\xa4 Giscard d\xe2\x80\x99Estaing oli itseoikeutettu istumaan perustuslakia tulkitsevassa valtioneuvostossa (Conseil d\xe2\x80\x99\xc3\x89tat), mutta erosi siit\xc3\xa4 kuitenkin jo heti 1981, jotta s\xc3\xa4ilytt\xc3\xa4isi sanomisen vapauden ja kannanottojen mahdollisuuden. T\xc3\xa4ll\xc3\xb6in h\xc3\xa4n johti hetken 1978 perustamaansa puoluetta.\n_START_SECTION_\nUudet yritykset\n_START_PARAGRAPH_\nGiscard d\xe2\x80\x99Estaing palasi vanhalle \xe2\x80\x9dl\xc3\xa4\xc3\xa4nitykselleen\xe2\x80\x9d Auvergneen, jossa h\xc3\xa4n p\xc3\xa4\xc3\xa4si aluehallinnon puheenjohtajaksi, mutta ep\xc3\xa4onnistui yrityksiss\xc3\xa4\xc3\xa4n p\xc3\xa4\xc3\xa4st\xc3\xa4 Clermont-Ferrandin kaupunginjohtajaksi. T\xc3\xa4m\xc3\xa4n j\xc3\xa4lkeen h\xc3\xa4n j\xc3\xa4tt\xc3\xa4ytyi pois varsinaisesta kansallisesta politiikasta ja keskittyi alueellisen politiikkaan ja Euroopan asioihin. H\xc3\xa4n on ollut sittemmin mm. Euroopan parlamentin j\xc3\xa4sen._NEWLINE_Paikallisvaaleissa 21. ja 29. maaliskuuta 2004 h\xc3\xa4n ja h\xc3\xa4nen puolueensa h\xc3\xa4visiv\xc3\xa4t sosialistien ehdokkaalle alueparlamentin puheenjohtajuuden Puy-de-D\xc3\xb4men alueella. Vasemmiston massiivinen voitto sai Giscard d\xe2\x80\x99Estaingin lopettamaan osallistumisen p\xc3\xa4iv\xc3\xa4npolitiikkaan my\xc3\xb6s alueellisella tasolla ja h\xc3\xa4n p\xc3\xa4\xc3\xa4tti palata uudelleen perustuslakineuvoston (Conseil d\xe2\x80\x99\xc3\x89tat) j\xc3\xa4seneksi.\n_START_SECTION_\nEurooppa\n_START_PARAGRAPH_\nVuonna 2001 Laekenissa Belgiassa pidetyss\xc3\xa4 Euroopan johtajien kokouksessa Giscard d\xe2\x80\x99Estaing nimettiin puheenjohtajaksi Euroopan unionin tulevaisuutta pohtivan konventiin. Konventin teht\xc3\xa4v\xc3\xa4n\xc3\xa4 oli yksinkertaistaa Euroopan unioniin liittyv\xc3\xa4\xc3\xa4 lains\xc3\xa4\xc3\xa4d\xc3\xa4nt\xc3\xb6\xc3\xa4 ja k\xc3\xa4yt\xc3\xa4nt\xc3\xb6j\xc3\xa4, ja se p\xc3\xa4\xc3\xa4tyi ehdottamaan EU:n perustuslakisopimusta. Puheenjohtaja Valeri Giscard d\xe2\x80\x99Estaing sai osakseen runsaasti kritiikki\xc3\xa4, eritoten omavaltaisista ja hyvinkin itsen\xc3\xa4ist\xc3\xa4 p\xc3\xa4\xc3\xa4t\xc3\xb6ksentekotavoistaan. Melkoinen vastaisku h\xc3\xa4nelle oli ranskalaisten tekem\xc3\xa4 kielteinen kannanotto kyseiseen perustuslainomaisen sopimuksen hyv\xc3\xa4ksymiselle.\n_START_SECTION_\nRanskan Akatemia\n_START_PARAGRAPH_\n11. joulukuuta 2003 Giscard d\xe2\x80\x99Estaing valittiin Ranskan akatemiaan tuolille n:o 16, joka oli vapautunut Senegalin entisen presidentin ja ranskankielisen runoilijan L\xc3\xa9opold S\xc3\xa9dar Senghorin kuoleman my\xc3\xb6t\xc3\xa4. \xc3\x84\xc3\xa4nestyksess\xc3\xa4 h\xc3\xa4n sai 19 \xc3\xa4\xc3\xa4nt\xc3\xa4 annetuista 34 \xc3\xa4\xc3\xa4nest\xc3\xa4. T\xc3\xa4m\xc3\xa4 ehdokkuus ja valinta ovat her\xc3\xa4tt\xc3\xa4neet runsaasti kritiikki\xc3\xa4 ranskalaisen \xc3\xa4lymyst\xc3\xb6n keskuudessa ja on mahdollista, ett\xc3\xa4 my\xc3\xb6s sill\xc3\xa4 oli osuutensa kansan\xc3\xa4\xc3\xa4nestyksess\xc3\xa4, jossa konventin esitys henkil\xc3\xb6ityi voimakkaasti Giscard d\xe2\x80\x99Estaingiin.'